碗仔翅

碗仔翅係一款香港街頭常見嘅仿魚翅湯羹，材料以粉絲為主，以澱粉將湯煮到濃稠，並加入老抽同生抽整到變啡色，配以麻油、浙醋、白胡椒粉、辣椒油等。

歷史
碗仔翅本身冇魚翅成份，但佢睇落同上湯魚翅相似，並用細碗嚟裝，所以叫做「碗仔翅」。大概喺1960年代開始，香港街頭湧現一批小販專門賣呢類平民仿翅，同生菜鯪魚肉湯一齊賣，鯪魚肉以魚肉混入澱粉打成魚肉漿，再以類似刀削麵嘅手法削入湯度煮成長條狀嘅魚肉條，唔少人賣碗仔翅嘅時候，鍾意加埋魚肉一齊食。有啲小販亦會賣碗仔翅撈通心粉，增加飽肚感，但噉嘅食法近年已經好少見。

喺香港，由於街頭碗仔翅通常加入大量味精，湯底只係由清水、豉油、味精、澱粉溝埋，雖然碗仔翅仍然大受歡迎，但多數人都覺得係垃圾嘢食，以前好少人會喺屋企煮呢啲嘢嚟食。但隨住香港生活質素提高，呢種昔日難登大雅之堂嘅街頭食品，大概1990年代之後亦喺香港一啲酒樓有得賣。除咗肉絲份量增加，亦會加入冬菇絲、蛋花、甚至金華火腿、豬皮、魚肚。

做法
 上湯或清水－1公升
 雞蛋－1隻
 粉絲－30克浸軟、切段
 冬菇－幾片約20克浸軟、去蒂、切絲
 雞胸肉－100克

先將雞胸蒸熟，用手將肉撕開；將上湯煮滾，加入肉絲、粉絲、冬菇、雞蛋，最後加老抽、澱粉、油攪勻。食嗰陣加入淅醋、麻油、白胡椒粉、辣椒油等。

魚翅
 素翅
 粉絲
 魚翅撈飯
 酸辣湯
 香港街頭小食

香港小食
湯